Diari Oficial de la Generalitat Valenciana


Sumari del DOGV 4931, del 25-01-2005 (2005/229)

ORDE de 18 d'octubre de 2004, de la Conselleria de Cultura, Educació i Esport, per la qual es crea una secció d'Educació Secundària a Mutxamel.
-----------------------------------------------------------------------------------------------------------------------------------------------

### Dades del document

Número de DOGV
:   4931

Data del DOGV
:   25-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/229


Data del document
:   18-10-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Mutxamel
    * centre d'ensenyament
    * ensenyament públic

ORDE de 18 d'octubre de 2004, de la Conselleria de Cultura, Educació i Esport, per la qual es crea una secció d'Educació Secundària a Mutxamel. [2005/X229]
  
El mapa escolar de la Comunitat Valenciana contemplava la creació d'un institut a Mutxamel. El centre, identificat en el mapa escolar com a 03N00039, es va crear per Decret 17/1999, de 2 de febrer de 1999 (DOGV de 19.2.99). El nou centre docent ha resultat insuficient per a atendre la demanda de llocs escolars d'Educació Secundària en el districte escolar Al-23, a causa de l'evolució demogràfica de la zona, per la qual cosa es fa necessari modificar les previsions inicials i escometre la creació d'un nou centre que ocuparà les instal·lacions provisionals que s'ubicaran en una parcel·la de la partida Benaud (Monserrat) cedida per l'Ajuntament de Mutxamel fins a la construcció de l'edifici escolar que serà la seua seu definitiva.
  
El nou centre es crea com a secció, dependent de l'institut ja existent, del qual es desglossen determinades unitats. El professorat que, procedent del centre desglossat, siga destinat al centre de nova creació, mantindrà en este centre l'antiguitat generada en la plaça i centre d'origen, de conformitat amb el que establix la disposició addicional dotze del Reial Decret 2.112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents.
  
La disposició addicional octava del Reglament Orgànic i Funcional dels Instituts d'Educació Secundària, aprovat pel Decret 234/97, de 2 de setembre, del Govern Valencià (DOGV de 8.9.1997), configura les seccions d'Educació Secundària Obligatòria com a centres dependents d'un institut d'Educació Secundària, i faculta la Conselleria de Cultura i Educació per a la creació i supressió d'estos centres.
  
L'Ajuntament de Mutxamel ha manifestat la seua posició favorable a la creació del centre, en compliment del que establix el punt tercer de l'Orde de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària a la Comunitat Valenciana (DOGV de 20.08.1998).
  
En virtut d'això i, fent ús de les competències que m'atorga l'article 35 de la Llei 5/1983, de Govern Valencià,
  
ORDENE
  
Primer
  
Es crea, per desdoblament de l'Institut d'Educació Secundària de Mutxamel, codi 36677022, el següent centre docent:
  
Província: Alacant
  
Localitat: Mutxamel
  
Denominació: Secció de l'Institut d'Educació Secundària de Mutxamel
  
Codi: 43352172
  
Adreça: C/ Tirant lo Blanc, s/n.
  
Composició: 8 unitats d'Educació Secundària Obligatòria
  
Capacitat: 240 llocs escolars
  
Segon
  
1. El centre iniciarà les seues activitats el curs acadèmic 2004/2005 i oferirà matrícula per a cursar Educació Secundària Obligatòria.
  
2. El centre impartirà els següents programes d'educació bilingüe:
  
- Programa d'Ensenyança en Valencià (PEV)
  
- Programa d'Incorporació Progressiva (PIP).
  
Tercer
  
El director territorial de Cultura, Educació i Esport d'Alacant nomenarà l'equip directiu del centre, de conformitat amb el que establix l'Orde de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.
  
Quart
  
La Direcció General d'Ensenyament determinarà i gestionarà els fons necessaris per a la posada en funcionament i manteniment del centre. Així mateix, el dotarà de l'equipament i material didàctic necessaris. A este efecte, la Direcció Territorial de Cultura, Educació i Esport n'efectuarà l'oportuna i raonada proposta.
  
Quint
  
1. Es desglossen dos unitats d'Educació Secundària Obligatòria de l'Institut d'Educació Secundària, codi 35459808, a la Secció d'Educació Secundària, codi 63424024, estos dos de Mutxamel. Els llocs de treball de personal docent desglossats seran els següents:
  
- 1 de primer cicle d'Educació Secundària Obligatòria, Idioma Estranger, Anglés
  
- 1 de primer cicle d'Educació Secundària Obligatòria, Llengua i Literatura Castellana
  
- 1 de primer cicle d'Educació Secundària Obligatòria, Ciències Naturals
  
2. Els llocs de treball no ocupats pel personal procedent del centre objecte de desglossament es cobriran pel procediment habitual.
  
3. La Direcció General de Personal Docent realitzarà els tràmits administratius oportuns per a la redistribució del professorat que presta servici de manera definitiva en el centre d'origen.
  
DISPOSICIÓ ADDICIONAL
  
Única
  
El que establix esta disposició s'inscriurà al Registre de Centres Docents de la Generalitat Valenciana.
  
DISPOSICIONS FINALS
  
Primera
  
S'autoritza a les direccions generals de Personal Docent, de Règim Econòmic i d'Ensenyament perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa la present orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits al dia 1 de juliol de 2004.
  
València, 18 d'octubre de 2004
  
El conseller de Cultura, Educació i Esport,
  
ALEJANDRO FONT DE MORA TURÓN